”Henkilökunta kiertelee altaan reunoilla pyyhkeiden kanssa.”

Kuvituskuvan uimahalli ei sijaitse Ylöjärvellä.­

Ylöjärven uimahallissa yritetään parhaillaan saada kiinni pääaltaassa uivaa alastonta naista.

Ilta-Sanomien haastatteleman silminnäkijän Peten mukaan henkilökunta on toistaiseksi valinnut odottelutaktiikan.

– Henkilökunta kiertelee altaan reunoilla pyyhkeiden kanssa. Heitä on kolme tai neljä, Pete kertoo.

– Nainen on juuri nyt altaan keskellä, Pete raportoi kello 19 IS:lle.

– Hän on uinut välillä pitkittäin, välillä poikittain ja välillä hän kelluu selällään.

Pete arvioi naisen olevan noin 40-vuotias ja ”aikuisen naisen kokoinen”.

– Hän oli jo sisään tullessaan vähän sekavan oloinen. Ei kuitenkaan humalassa.

Pete ei itse nähnyt, kun nainen tuli peseytymistilasta altaaseen, mutta on varma, että nainen on alasti.

– En kerinnyt, mutta moni muu näki.

Uimahallin henkilökunta on erittäin vaitelias tai ehkä jopa vaivaantunut tapahtumain kulusta.

– En ole sellaisessa asemassa, että voisin kommentoida, valvomosta todettiin.

– Ei kerkiä, kahviosta sanottiin.

Pete joutui poistumaan paikalta kello 19.05. Pääaltaassa oli silloin alastoman naisen lisäksi noin 30 muuta uimaria.

Heillä ei ole vaaraa.

Pete arveli, että henkilökunta ei turvallisuussyistä yritä ottaa naista kiinni altaasta. Ainakaan, jos tämä pysyy omin avuin pinnalla.

– Taitavat nyt odottaa, että arvon rouva tulee itse pois.

Uimahalli suljetaan kello 21.

Ylöjärven uimahallin virallisten toimintaohjeiden mukaan uiminen on sallittu ainoastaan uima-asussa (ei shortseja). Uima-asuja voi vuokrata kassalta.

Edelleen sääntöjen mukaan uimavaipan käyttö on pakollista vaippaikäisillä, ja niitäkin voi ostaa kassalta.

Uima-aika on 2,5 tuntia.

”Henkilö tai yhteisö, joka rikkoo toimintaohjeita tai ei noudata henkilökunnan antamia ohjeita tai määräyksiä voidaan määrätä poistumaan uimahallista. Lisäksi uimahallin käyttö voidaan kieltää määräajaksi.”

Ohjeet on antanut Ylöjärven kaupungin liikuntapalvelut.